b'\n_START_ARTICLE_\nLakolit\n_START_PARAGRAPH_\nLakolit je plo\xc5\xa1\xc4\x8data intruzija, vbrizgana med dva sloja sedimentnih kamnin. Pritsk magme med vbrizgavanjem je bil dovolj velik, da je zgornji sloj kamnin potisnil navzgor in dal lakolitu zna\xc4\x8dilno kupolasto ali gobasto obliko. Podlaga lakolita je obi\xc4\x8dajno ravna._NEWLINE_Izraz lakolit je prvi uporabil Grove Karl Gilbert po svoji \xc5\xa1tudiji intruzij diorita v Henry Mountains, Utah, ZDA, okoli leta 1875._NEWLINE_Lakoliti najpogosteje nastajajo v majhnih globinah iz relativno viskoznih magem, na primer takih, iz katerih kristalijo diorit, granodiorit in granit. Ohlajanje magme pod zemeljsko povr\xc5\xa1ino poteka po\xc4\x8dasi, kar omogo\xc4\x8da tvorbo ve\xc4\x8djih kristalov. Povr\xc5\xa1inske kamnine nad lakoliti pogosto popolnoma erodirajo in odkrijejo jedro iz magmatske kamnine._NEWLINE_Izvirno obliko intruzije je pogosto te\xc5\xbeko rekonstruirati. Za Devils Tower v Wyomingu na primer se je dolgo \xc4\x8dasa domnevalo, da gre za ognjeni\xc5\xa1ki dimnik, kasnej\xc5\xa1e \xc5\xa1tudije pa so pokazale, da je erodiran lakolit. Kamnina se je ohlajala zelo po\xc4\x8dasi, zato so nastali vitki, svin\xc4\x8dniku podobni stolpi fonolitskega porfirja. Erozija je kasneje odlu\xc5\xa1\xc4\x8dila prekrivne in obko\xc5\xbeujo\xc4\x8de sloje kamnin._NEWLINE_Nekaj intruzij, ki imajo o\xc4\x8ditno obliko lakolita, je tudi na drugih krajih, na primer v Henry Mountains in drugih osamljenih gorskih verigah na Koloradski planoti. Majhen sienitski lakolit Barber Hill v Vermontu ima ve\xc4\x8d trahitskih dajkov, na njegovih izdankih pa je prisoten tudi molibdenit._NEWLINE_Mnogo primerov mo\xc5\xbenih lakolitov je tudi na povr\xc5\xa1ini Lune.'